title: 2019 m. balandžio 9 d. Tarybos sprendimas (ES) 2019/614 dėl pozicijos, kurios Europos Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl Jungtinio komiteto Darbo tvarkos taisyklių, kolegijos Darbo tvarkos taisyklių ir arbitrų Elgesio kodekso priėmimo bei tarpininkavimo procedūros nustatymo

text:
16.4.2019

                  LT

                  Europos Sąjungos oficialusis leidinys

                  L 105/11

         TARYBOS SPRENDIMAS (ES) 2019/614
         2019 m. balandžio 9 d.
         dėl pozicijos, kurios Europos Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl Jungtinio komiteto Darbo tvarkos taisyklių, kolegijos Darbo tvarkos taisyklių ir arbitrų Elgesio kodekso priėmimo bei tarpininkavimo procedūros nustatymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Europos Sąjungos ir Japonijos ekonominės partnerystės susitarimas (1) (toliau – Susitarimas) buvo patvirtintas Sąjungos vardu 2018 m. gruodžio 20 d. ir įsigaliojo 2019 m. vasario 1 d.;

                     (2)

                     Susitarimu įsteigiamas Jungtinis komitetas, kad būtų užtikrinta, jog Susitarimas veiktų tinkamai ir veiksmingai, ir numatoma, kad Jungtinis komitetas turi priimti savo darbo tvarkos taisykles, kolegijų Darbo tvarkos taisykles ir arbitrų Elgesio kodeksą bei nustatyti tarpininkavimo procedūrą;

                     (3)

                     tikslinga nustatyti poziciją, kurios Sąjungos vardu turi būti laikomasi Jungtiniame komitete, nes numatytas Jungtinio komiteto sprendimas Sąjungai bus privalomas;

                     (4)

                     todėl Sąjungos pozicija Jungtiniame komitete turėtų būti grindžiama pridėtu sprendimo projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi per Europos Sąjungos ir Japonijos ekonominės partnerystės susitarimu įsteigto Jungtinio komiteto pirmąjį posėdį, dėl Jungtinio komiteto darbo tvarkos taisyklių, kolegijų Darbo tvarkos taisyklių ir arbitrų Elgesio kodekso priėmimo bei tarpininkavimo procedūros nustatymo, grindžiama prie šio sprendimo pridėtu Jungtinio komiteto sprendimo projektu, įskaitant jo priedus.

            2 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. balandžio 9 d.

                  Tarybos vardu

                  Pirmininkas

               G. CIAMBA

            (1)  OL L 330, 2018 12 27, p. 3.

            PROJEKTAS
            JUNGTINIO KOMITETO SPRENDIMAS Nr. …/2019 PAGAL EUROPOS SĄJUNGOS IR JAPONIJOS EKONOMINĖS PARTNERYSTĖS SUSITARIMĄ
            … m. … … d.
            dėl Jungtinio komiteto Darbo tvarkos taisyklių, kolegijos Darbo tvarkos taisyklių, tarpininkavimo procedūros ir arbitrų Elgesio kodekso priėmimo
            JUNGTINIS KOMITETAS,
            atsižvelgdamas į Europos Sąjungos ir Japonijos ekonominės partnerystės susitarimą, pasirašytą 2018 m. liepos 17 d. Tokijuje, ypač į jo 21.6 straipsnio 2 dalį, 21.30 straipsnį ir 22.1 straipsnio 1, 2 ir 4 dalis,
            PRIĖMĖ ŠĮ SPRENDIMĄ:

                        1.

                        Nustatomos Jungtinio komiteto Darbo tvarkos taisyklės, išdėstytos I priede.

                        2.

                        Nustatomos kolegijos Darbo tvarkos taisyklės, išdėstytos II priede.

                        3.

                        Nustatoma tarpininkavimo procedūra, išdėstyta III priede.

                        4.

                        Nustatomas arbitrų Elgesio kodeksas, išdėstytas IV priede.

               Šis sprendimas įsigalioja jo priėmimo dieną.
               Priimta …

                     Jungtinio komiteto vardu

                     Japonijos užsienio reikalų ministras

                     ES atstovas

            I PRIEDAS

               JUNGTINIO KOMITETO DARBO TVARKOS TAISYKLĖS PAGAL EUROPOS SĄJUNGOS IR JAPONIJOS EKONOMINĖS PARTNERYSTĖS SUSITARIMĄ

               1 straipsnis
               Sudėtis ir pirmininkas

                  1.   Jungtinis komitetas, įsteigtas Europos Sąjungos ir Japonijos ekonominės partnerystės susitarimo (toliau – Susitarimas) 22.1 straipsnio 1 dalimi, vykdo Susitarimo 22.1 straipsnyje nustatytas pareigas ir jam tenka atsakomybė už bendrą Susitarimo įgyvendinimą ir veikimą.

                  2.   Jungtinį komitetą sudaro Europos Sąjungos ir Japonijos atstovai ir, vadovaujantis Susitarimo 22.1 straipsnio 3 dalimi, jam bendrai pirmininkauja už prekybą atsakingas Europos Komisijos narys ir Japonijos užsienio reikalų ministras.

                  3.   Pirmininkams gali atstovauti jų atitinkami paskirti asmenys, kaip nustatyta Susitarimo 22.1 straipsnio 3 dalyje. Šiose Darbo tvarkos taisyklėse visos tolesnės nuorodos į Jungtinio komiteto pirmininkus suprantamos kaip apimančios jų paskirtus asmenis.

                  4.   Pirmininkams gali padėti pareigūnai. Kiekvienos Šalies vardu posėdyje dalyvaujančių pareigūnų sąrašais pasikeičiama prieš kiekvieną posėdį per ryšių centrus.

                  5.   Pirmininkai gali bendru sutarimu nuspręsti ad hoc pagrindu kviesti stebėtojus ar nepriklausomus ekspertus.

               2 straipsnis
               Ryšių centrai

                  1.   Pagal Susitarimo 22.6 straipsnio 1 dalį paskirti ryšių centrai (toliau – ryšių centrai) koordinuoja pasirengimą Jungtinio komiteto posėdžiams ir jų organizavimą.

                  2.   Visas su Jungtinio komiteto darbu susijęs susirašinėjimas ir komunikacija tarp Šalių vyksta per ryšių centrus pagal Susitarimo 22.6 straipsnio 2 dalies c punktą.

                  3.   Ryšių centrai yra atsakingi už Jungtinio komiteto preliminarios darbotvarkės, sprendimų projektų ir rekomendacijų projektų rengimo koordinavimą, taip pat Jungtinio komiteto ir specialiųjų komitetų, darbo grupių ir kitų pagal Susitarimą įsteigtų organų susirašinėjimą ir komunikaciją.

               3 straipsnis
               Darbotvarkė

                  1.   Ryšių centrai kartu parengia kiekvieno posėdžio preliminarią darbotvarkę ir kartu su susijusiais dokumentais perduoda ją Jungtinio komiteto posėdžio dalyviams ne vėliau kaip likus 15 kalendorinėms dienoms iki posėdžio dienos.

                  2.   Bet kuri Šalis gali siūlyti įtraukti punktus į darbotvarkę ne vėliau kaip likus 21 kalendorinei dienai iki posėdžio dienos.

                  3.   Abipusiu sutarimu Šalys gali sutrumpinti 1 ir 2 dalyse nurodytus laikotarpius, kad atsižvelgtų į konkretaus atvejo aplinkybes.

                  4.   Jungtinis komitetas tvirtina darbotvarkę kiekvieno posėdžio pradžioje. Šalių sutarimu į darbotvarkę gali būti įtraukta ir kitų klausimų, kurie nebuvo įtraukti į preliminarią darbotvarkę.

               4 straipsnis
               Darbo kalba
               Jeigu Šalys nenusprendžia kitaip, visas su Jungtinio komiteto darbu susijęs susirašinėjimas ir komunikacija tarp Šalių, taip pat sprendimų ir rekomendacijų rengimas ir jų svarstymai vyks anglų kalba.

               5 straipsnis
               Sprendimai ir rekomendacijos

                  1.   Jungtinio komiteto sprendimai ir rekomendacijos pagal Susitarimo 22.2 straipsnį priimami bendru sutarimu. Jie gali būti priimami taikant rašytinę procedūrą komiteto pirmininkams pasikeičiant raštais.

                  2.   Visiems Jungtinio komiteto sprendimams ir rekomendacijoms bus priskirtas serijos numeris, priėmimo data ir jų dalyką nurodantys pavadinimai.

               6 straipsnis
               Bendras protokolas

                  1.   Paprastai bendro protokolo projekte, be kita ko, pateikiama galutinė darbotvarkė ir diskusijų pagal kiekvieną darbotvarkės punktą santrauka.

                  2.   Ryšių centrai kuo greičiau, bet ne vėliau kaip per 60 dienų nuo posėdžio datos, parengia kiekvieno posėdžio bendro protokolo projektą.

                  3.   Šalys kuo greičiau, bet ne vėliau kaip per 70 dienų nuo posėdžio datos, raštu patvirtina bendro protokolo projektą. Protokolo projektą patvirtinus, du jo egzempliorius pasirašys ryšių centrai ir kiekviena Šalis gaus po vieną šio dokumento originalų egzempliorių. Šalys gali nuspręsti, kad elektroninių egzempliorių pasirašymas ir keitimasis jais tenkina šį reikalavimą.

               7 straipsnis
               Viešumas ir konfidencialumas

                  1.   Jei Susitarime nenustatyta kitaip arba jei Šalys nenusprendžia kitaip, Jungtinio komiteto posėdžiai nėra vieši.

                  2.   Kai Šalis pateikia Jungtiniam komitetui ar bet kuriam specialiajam komitetui, darbo grupei ar kitam pagal Susitarimą įsteigtam organui informaciją, kuri pagal jos įstatymus ir kitus teisės aktus laikoma konfidencialia arba saugoma nuo atskleidimo, kita Šalis tą informaciją taip pat laiko konfidencialia, kaip nustatyta Susitarimo 1.6 straipsnyje.

                  3.   Kiekviena Šalis prieš Jungtinio komiteto posėdį bet kuriuo tinkamu būdu gali paviešinti galutinę darbotvarkę, dėl kurios Šalys galutinai susitarė, pagal 6 straipsnį parengtą patvirtintą bendrą protokolą, jei laikomasi šio straipsnio 2 dalies. Kiekviena Šalis užtikrina, kad Jungtinio komiteto priimti sprendimai, rekomendacijos ir aiškinimai būtų paskelbiami.

               8 straipsnis
               Išlaidos
               Kiekviena Šalis padengia visas savo išlaidas, patiriamas dėl Jungtinio komiteto posėdžių. Su posėdžių organizavimu susijusias išlaidas padengia priimančioji Šalis. Jei posėdis vyksta už Europos Sąjungos arba Japonijos ribų, Šalys abipusiu sutarimu nusprendžia dėl atsakomybės už posėdžio organizavimo išlaidas.

            II PRIEDAS

               KOLEGIJOS DARBO TVARKOS TAISYKLĖS

            Ginčų sprendimo dalyvaujant kolegijai procedūroms pagal Susitarimo 21 skyriaus C skirsnį (Ginčų sprendimas) taikomos šios taisyklės:
            I.   Apibrėžtys

                        1.

                        Šiose Darbo tvarkos taisyklėse:
                        a)   administracijos personalas– arbitro atveju, tai yra arbitro vadovaujami ir kontroliuojami asmenys, išskyrus padėjėjus;
                        b)   patarėjas– asmuo, Šalies pasamdytas patarti arba padėti tai Šaliai ginčų sprendimo dalyvaujant kolegijai procedūros tikslais, išskyrus tos Šalies atstovus;
                        c)   Susitarimas– Europos Sąjungos ir Japonijos ekonominės partnerystės susitarimas;
                        d)   arbitras– kolegijos narys;
                        e)   padėjėjas– asmuo, kuris arbitro nustatytomis sąlygomis atlieka tyrimus ar jam padeda;
                        f)   Elgesio kodeksas– Susitarimo 21.30 straipsnyje nurodytas Arbitrų elgesio kodeksas;
                        g)   Šalis ieškovė– Šalis, kuri prašo įsteigti kolegiją pagal Susitarimo 21.7 straipsnį;
                        h)   dienos– kalendorinės dienos;
                        i)   kolegija– pagal Susitarimo 21.7 straipsnį įsteigta kolegija;
                        j)   Šalis atsakovė– Šalis, kurios atžvilgiu pagal Susitarimo 21.7 straipsnį kolegijai pateiktas spręsti ginčas;
                        k)   procesas– kolegijoje vykstantis procesas ir
                        l)   Šalies atstovas– Šalies atveju yra Šalies vyriausybės departamento, agentūros ar kito viešojo subjekto pareigūnas ar kitas asmuo ir kitas personalas, kurį Šalis paskiria savo atstovu kolegijos procedūros tikslais.

                  II.   Arbitrų skyrimas

                        2.

                        Šalies ieškovės pagal Susitarimo 21.25 straipsnio 1 dalį paskirta tarnyba yra atsakinga už Susitarimo 21.8 straipsnio 3, 4 ir 5 dalyse nurodyto burtų traukimo organizavimą ir Jungtinio komiteto pirmininkams pakankamai iš anksto praneša apie burtų traukimo datą, laiką ir vietą. Traukiant burtus Šalies atsakovės pirmininkas gali dalyvauti arba jam gali atstovauti kitas asmuo. Taip pat gali dalyvauti abiejų Šalių atstovai. Bet kuriuo atveju burtai traukiami esant tai (toms) Šaliai (-ims), kurios dalyvauja.

                        3.

                        Šalys raštu praneša kiekvienam asmeniui, atrinktam būti arbitru pagal Susitarimo 21.8 straipsnį, apie jo paskyrimą. Kiekvienas asmuo per penkias dienas nuo tos datos, kai jis buvo informuotas apie jo paskyrimą, abiem Šalims patvirtina, kad gali eiti šias pareigas.

                  III.   Organizacinis posėdis

                        4.

                        Jei Šalys nesusitaria kitaip, Šalys su kolegija susitinka per septynias dienas nuo kolegijos sudarymo, kad nuspręstų dėl klausimų, kuriuos Šalys ar kolegija laiko tinkamais, be kita ko dėl:

                                    a)

                                    arbitrų atlygio ir atlygintinų išlaidų, kurios turi atitikti PPO standartus ir kriterijus;

                                    b)

                                    padėjėjams mokėtino atlygio. Jei Šalys nesusitaria kitaip, kiekvieno arbitro padėjėjui ar padėjėjams mokamo atlygio bendra suma neviršija 50 % tam arbitrui mokamo atlygio, ir

                                    c)

                                    proceso tvarkaraščio, kuris nustatomas atsižvelgiant į Šalies atsakovės laiko juostą.

                              Šiame posėdyje asmeniškai arba telefonu ar vaizdo konferencijos būdu gali dalyvauti tik arbitrai ir Šalių atstovai, kurie yra pareigūnai ar vyriausybės departamento, įstaigos ar kito viešojo subjekto darbuotojai.

                  IV.   Pranešimai

                        5.

                        Visi prašymai, pranešimai, rašytiniai pareiškimai ar kiti dokumentai, kuriuos pateikė:

                                    a)

                                    kolegija, tuo pat metu siunčiami abiem Šalims;

                                    b)

                                    Šalis kolegijai – jų kopija tuo pat metu siunčiama kitai Šaliai ir

                                    c)

                                    Šalis kitai Šaliai – šių dokumentų kopijos atitinkamais atvejais tuo pat metu siunčiamos kolegijai.

                              Kai tinkama, bet kurio šioje dalyje nurodyto dokumento kopija tuo pat metu siunčiama Susitarimo 21.25 straipsnio 2 dalyje nurodytai išorės tarnybai.

                        6.

                        Pranešimas Šaliai apie bet kurį 5 punkte nurodytą dokumentą adresuojamas tos Šalies pagal Susitarimo 21.25 straipsnio 1 dalį paskirtai tarnybai.

                        7.

                        Visi 5 punkte nurodyti pranešimai siunčiami e. paštu arba, tinkamais atvejais, bet kokiomis kitomis ryšių priemonėmis, kurias naudojant registruojami išsiunčiami pranešimai. Jei neįrodyta kitaip, toks pranešimas laikomas gautu jo išsiuntimo dieną.

                        8.

                        Prašyme, pranešime, rašytiniame pareiškime ar kitame su kolegijos procesu susijusiame dokumente rastos smulkios korektūros klaidos gali būti ištaisytos atsiunčiant naują dokumentą, kuriame aiškiai nurodyti pakeitimai.

                        9.

                        Jeigu paskutinė diena, kurią galima įteikti dokumentą, yra Japonijos ar Europos Sąjungos oficiali švenčių diena ar bet kuri kita diena, kurią Šalies vyriausybės įstaigos oficialiai arba dėl force majeure nedirba, dokumentas laikomas gautu kitą darbo dieną. 4 dalyje nurodytame organizaciniame posėdyje kiekviena Šalis pateikia savo oficialių švenčių dienų ir bet kurių kitų dienų, kuriomis jos tarnybos yra oficialiai nedirba, sąrašą. Kiekviena Šalis užtikrina, kad kolegijos proceso metu tas sąrašas būtų atnaujinamas.

                  V.   Rašytiniai pareiškimai

                        10.

                        Šalis ieškovė ne vėliau kaip per 20 dienų nuo kolegijos sudarymo dienos pateikia rašytinį pareiškimą. Šalis atsakovė atsakomąjį rašytinį pareiškimą pateikia ne vėliau kaip per 20 dienų po Šalies ieškovės rašytinio pareiškimo gavimo dienos.

                  VI.   Kolegijos veikimas

                        11.

                        Kolegijos pirmininkas pirmininkauja visiems posėdžiams. Kolegija gali įgalioti pirmininką priimti administracinius ir procedūrinius sprendimus.

                        12.

                        Jei Susitarimo 21 skyriuje ar šiose taisyklėse nenumatyta kitaip, kolegija veiklą gali vykdyti naudodama bet kokias priemones, įskaitant telefoninį, faksimilinį ar kompiuterinį ryšį.

                        13.

                        Kilus procedūriniam klausimui, kuris nepatenka į Susitarimo 21 skyriaus, šių taisyklių ar arbitrų Elgesio kodekso, nurodyto 21.30 straipsnyje, taikymo sritį, kolegija, pasitarusi su Šalimis, gali patvirtinti tinkamą procedūrą, kuri atitinka minėtas nuostatas.

                        14.

                        Kolegija, pasitarusi su Šalimis, gali pakeisti bet kurį laikotarpį, išskyrus nustatytą Susitarimo 21 skyriuje, ir atlikti kitus procedūrinius ar administracinius proceso koregavimus. Konsultuodamasi su Šalimis ji raštu informuoja Šalis apie siūlomą pakeitimą ar koregavimą ir jo priežastį.

                  VII.   Posėdžiai

                        15.

                        Vadovaudamasis pagal 4 punktą nustatytų tvarkaraščiu ir pasitaręs su Šalimis ir kitais arbitrais, kolegijos pirmininkas nustato posėdžio datą ir laiką.

                        16.

                        Jei Šalys nesusitaria kitaip, Šalis, kurioje vyksta posėdis pagal Susitarimo 21.15 straipsnio 2 dalį:

                                    a)

                                    nustato posėdžio vietą ir apie tai informuoja kolegijos pirmininką ir

                                    b)

                                    atsako už posėdžio logistinį administravimą.

                        17.

                        Jei Šalys nesusitaria kitaip, nedarant poveikio 46 punktui, Šalys dalijasi išlaidas, susijusias su posėdžio logistiniu administravimu.

                        18.

                        Kolegijos pirmininkas raštu laiku informuoja Šalis ir, kai tinkama, Susitarimo 21.25 straipsnio 2 dalyje nurodytą išorės tarnybą apie posėdžio datą, laiką ir vietą. Šią informaciją viešai paskelbia Šalis, kurioje vyksta posėdis, arba, kai tinkama, Susitarimo 21.25 straipsnio 2 dalyje nurodyta išorės tarnyba, nebent posėdis yra uždaras.

                        19.

                        Paprastai turėtų būti rengiamas tik vienas posėdis. Jei ginčas yra susijęs su ypatingai sudėtingais klausimais, kolegija savo iniciatyva arba bet kurios iš Šalių prašymu, pasikonsultavusi su Šalimis, gali surengti papildomų posėdžių. Kiekvienam papildomam posėdžiui mutatis mutandis taikomos 15–18 punktai.

                        20.

                        Visi arbitrai dalyvauja visame posėdyje.

                        21.

                        Nepaisant to, ar posėdis viešas, ar ne, jame gali dalyvauti šie asmenys:

                                    a)

                                    Šalių atstovai;

                                    b)

                                    patarėjai;

                                    c)

                                    padėjėjai ir administracijos personalas;

                                    d)

                                    vertėjai žodžiu bei raštu ir kolegijos teismo referentai ir ir

                                    e)

                                    ekspertai, dėl kurių sprendimą priima kolegija pagal Susitarimo 21.17 straipsnio 2 dalį.

                        22.

                        Ne vėliau kaip prieš penkias dienas iki posėdžio dienos kiekviena Šalis įteikia kolegijai asmenų, kurie posėdyje tos Šalies vardu pateiks žodinius argumentus ar žodinius pareiškimus ir kitų atstovų ir patarėjų, kurie dalyvaus posėdyje, pavardžių sąrašą.

                        23.

                        Užtikrindama, kad Šaliai ieškovei ir Šaliai atsakovei pateikiant argumentus ir priešinius argumentus būtų skirta tiek pat laiko, kolegija posėdžius rengia taip:

                                       Argumentai

                                                a)

                                                Šalies ieškovės argumentai; ir

                                                b)

                                                Šalies atsakovės argumentai.

                                       Priešiniai argumentai

                                                a)

                                                Šalies ieškovės atsakymas ir

                                                b)

                                                Šalies atsakovės prieštaravimas.

                        24.

                        Posėdžio metu Kolegija gali bet kada pateikti klausimus bet kuriai Šaliai.

                        25.

                        Kolegija pasirūpina, kad posėdžio protokolas būtų parengtas ir įteiktas Šalims kuo greičiau po posėdžio. Šalys gali pateikti pastabų dėl protokolo, o kolegija gali į tas pastabas atsižvelgti.

                        26.

                        Per 10 dienų nuo posėdžio dienos kiekviena Šalis gali pateikti papildomą rašytinį pareiškimą dėl bet kurio posėdžio metu kilusio klausimo.

                  VIII.   Svarstymai

                        27.

                        Kolegijos svarstymuose gali dalyvauti tik arbitrai. Nepaisant pirmesnio sakinio, kolegija gali leisti svarstymų metu dalyvauti padėjėjams.

                  IX.   Klausimai raštu

                        28.

                        Kolegija bet kuriuo proceso metu gali vienai ar abiem Šalims pateikti klausimus raštu. Visų vienai Šaliai pateiktų klausimų kopijos pateikiamos kitai Šaliai.

                        29.

                        Atsakymo į kolegijos pateiktus klausimus kopiją kiekviena Šalis pateikia kitai Šaliai. Per penkias dienas nuo atsakymo kopijos gavimo dienos Šaliai suteikiama galimybė raštu pateikti pastabų dėl kitos Šalies atsakymo.

                  X.   Arbitrų pakeitimas

                        30.

                        Keičiant arbitrus pagal Susitarimo 21.11 straipsnį mutatis mutandis taikomas 21.8 straipsnis.

                        31.

                        Jei Šalis mano, kad arbitras nesilaiko Elgesio kodekso reikalavimų ir dėl šios priežasties turėtų būti pakeistas, per 15 dienų nuo momento, kai ji gavo pakankamai įrodymų, kad arbitras pažeidė Elgesio kodekso reikalavimus, ta Šalis apie tai praneša kitai Šaliai.

                        32.

                        Jei Šalis mano, kad arbitras, išskyrus pirmininką, nesilaiko Elgesio kodekso reikalavimų, Šalys konsultuojasi ir, jei susitaria, atrenka naują arbitrą pagal 30 punktą.
                        Jei Šalys nesutaria, ar reikia pakeisti arbitrą, bet kuri iš Šalių gali prašyti šį klausimą perduoti spręsti kolegijos pirmininkui, kurio sprendimas yra galutinis.
                        Jei, gavęs tokį prašymą, pirmininkas nustato, kad arbitras nesilaiko Elgesio kodekso reikalavimų, naujas arbitras atrenkamas pagal 30 punktą.

                        33.

                        Jei Šalis mano, kad kolegijos pirmininkas nesilaiko Elgesio kodekso reikalavimų, Šalys konsultuojasi ir, jei susitaria, atrenka naują pirmininką pagal 30 punktą.
                        Jei Šalys nesutaria, ar reikia pakeisti pirmininką, bet kuri Šalis gali prašyti šį klausimą perduoti spręsti dviem likusiems arbitrams. Ne vėliau kaip per 10 dienų nuo prašymo pristatymo arbitrai nusprendžia, ar reikia pakeisti kolegijos pirmininką. Jų sprendimas dėl būtinybės pakeisti pirmininką yra galutinis.
                        Jei arbitrai nustato, kad pirmininkas nesilaiko Elgesio kodekso reikalavimų, naujas pirmininkas atrenkamas pagal 30 punktą.

                        34.

                        Kolegijos procesas sustabdomas laikotarpiui, reikalingam 30–33 punktuose numatytoms procedūroms vykdyti.

                  XI.   Konfidencialumas

                        35.

                        Jei Šalis kolegijai pateikia savo rašytinių pareiškimų konfidencialų variantą, ji kitos Šalies prašymu ne vėliau kaip per 20 dienų nuo to prašymo dienos taip pat pateikia nekonfidencialų tų pareiškimų variantą, kurį būtų galima skelbti viešai. Nė viena šių taisyklių nuostata Šaliai neužkertamas kelias viešai paskelbti savo pareiškimų, jeigu juose neatskleidžiama ta informacija, kurią kita Šalis nurodė esant konfidencialią. Jei Šalies pareiškimuose ir argumentuose yra konfidencialios informacijos, kolegija rengia uždarus posėdžius. Jei posėdžiaujama uždarai, kolegija ir Šalys užtikrina kolegijos posėdžio konfidencialumą.

                  XII.
                  Ex parte ryšiai

                        36.

                        Kolegija nesusitinka ar nesusisiekia su Šalimi, jeigu nedalyvauja kita Šalis.

                        37.

                        Arbitras su viena iš Šalių arba abiem Šalimis neaptarinėja jokio proceso aspekto, jeigu nedalyvauja kiti arbitrai.

                  XIII.
                  Amicus curiae pareiškimai

                        38.

                        Jei Šalys per tris dienas nuo kolegijos sudarymo dienos nesusitaria kitaip, kolegija gali priimti savo iniciatyva teikiamus rašytinius Susitarimo 21.17 straipsnio 3 dalyje nurodytų asmenų, nepriklausomų nuo Šalių vyriausybių, pareiškimus, jeigu jie gaunami per 10 dienų nuo kolegijos sudarymo dienos.

                        39.

                        Pareiškimai turi būti glausti ir jokiu būdu ne ilgesni kaip 15 puslapių (su dvigubais tarpais) ir tiesiogiai susiję su kolegijos svarstomais faktiniais ar teisiniais klausimais. Pareiškimuose pateikiamas jį pateikusio asmens aprašymas, be kita ko:

                                    a)

                                    jei tai fizinis asmuo – jo pilietybė; ir

                                    b)

                                    jei tai juridinis asmuo – jo įsisteigimo vieta, veiklos pobūdis, teisinis statusas, bendrieji tikslai ir finansavimo šaltinis.

                              Bet kuris asmuo savo pareiškime nurodo, kokie jo interesai procese. Pareiškimai surašomi Šalių pasirinktomis kalbomis pagal šių Darbo tvarkos taisyklių 42 ir 43 punktus.

                        40.

                        Kolegija savo ataskaitoje išvardija visus pagal 38 ir 39 punktus gautus pareiškimus. Kolegija neprivalo savo ataskaitoje atsižvelgti į šiuose pareiškimuose pateiktus argumentus. Tie pareiškimai pateikiami Šalims, kad šios galėtų pateikti pastabų. Kolegija atsižvelgia į pastabas, kurias Šalys jai pateikia per 10 dienų.

                  XIV.   Skubūs atvejai

                        41.

                        Susitarimo 21 skyriuje nurodytais skubos atvejais kolegija, pasikonsultavusi su Šalimis, kai tinkama, koreguoja šiose taisyklėse nurodytus laikotarpius. Apie tokius pakeitimus kolegija praneša Šalims.

                  XV.   Kalba ir vertimas

                        42.

                        Vykstant Susitarimo 21.5 straipsnyje nurodytoms konsultacijoms ir ne vėliau nei įvyksta 4 punkte nurodytas organizacinis posėdis, Šalys siekia susitarti dėl bendros kolegijos proceso darbo kalbos. Kiekviena Šalis ne vėliau kaip per 90 dienų nuo dienos, kurią Jungtinis komitetas priima šias Darbo tvarkos taisykles pagal Susitarimo 22.1 straipsnio 4 dalies f punktą, pateikia kitai Šaliai kalbų, kurioms teikia pirmenybę, sąrašą. Tame sąraše turi būti bent viena PPO darbo kalba.

                        43.

                        Jei Šalims nepavyksta susitarti dėl bendros darbo kalbos, kiekviena Šalis rašytinius pareiškimus teikia savo pasirinkta kalba, tuo pačiu metu pateikdama jų vertimą į vieną iš PPO darbo kalbų, apie kurią kita Šalis atitinkamai praneša pagal 42 punktą Už žodinio bylos nagrinėjimo organizavimą atsakinga Šalis atitinkamais atvejais pasirūpina žodinių pareiškimų vertimu į tą pačią PPO darbo kalbą.

                        44.

                        Kolegijos tarpinė ir galutinė ataskaitos rengiamos bendra darbo kalba. Jeigu Šalys nėra sutarusios dėl bendros darbo kalbos, kolegijos tarpinė ir galutinė ataskaitos turi būti parengtos 43 punkte nurodytomis PPO darbo kalbomis.

                        45.

                        Šalis gali pateikti pastabų dėl pagal šias taisykles parengtų dokumentų vertimo tikslumo.

                        46.

                        Jei būtinas Šalies pareiškimų raštu ir žodžiu vertimas į atitinkamą PPO darbo kalbą, ta Šalis padengia su juo susijusias išlaidas.

            III PRIEDAS

               TARPININKAVIMO PROCEDŪRA

            I.   Tikslas

                        1.

                        Tarpininkavimo procedūros pagal Susitarimo 21.6 straipsnį tikslas, kaip nustatyta šiame dokumente, yra padėti rasti abipusiai sutartą sprendimą laikantis išsamios ir greitos procedūros ir padedant tarpininkui.

                  II.   Apibrėžtys

                        2.

                        Šiame dokumente:
                        a)   Susitarimas– Europos Sąjungos ir Japonijos ekonominės partnerystės susitarimas;
                        b)   Elgesio kodeksas– Susitarimo 21.30 straipsnyje nurodytas Arbitrų elgesio kodeksas;
                        c)   dienos– kalendorinės dienos;
                        d)   Jungtinis komitetas– pagal Susitarimo 22.1 straipsnį įsteigtas Jungtinis komitetas;
                        e)   prašomoji Šalis– Šalis, kuriai adresuojamas prašymas pradėti tarpininkavimo procedūrą pagal Susitarimo 21.6 straipsnį;
                        f)   prašančioji Šalis– Šalis, kuri prašo pradėti tarpininkavimo procedūrą pagal Susitarimo 21.6 straipsnį ir
                        g)   Darbo tvarkos taisyklės– kolegijos Darbo tvarkos taisyklės, nurodytos Susitarimo 21.30 straipsnyje.

                  III.   Tarpininkavimo procedūros inicijavimas

                        3.

                        Šalis gali bet kuriuo metu prašyti pradėti tarpininkavimo procedūrą. Prašymas kitai Šaliai pateikiamas raštu. Prašymas turi būti pakankamai išsamus, kad kita Šalis aiškiai suprastų Šaliai, prašančiai pradėti tarpininkavimo procedūrą, susirūpinimą keliančius klausimus. Prašančioji Šalis savo prašyme apibūdina nagrinėjamą klausimą:

                                    a)

                                    nurodydama konkrečią priemonę;

                                    b)

                                    nurodydama įtariamą neigiamą poveikį, kurį, kaip mano prašančioji Šalis, priemonė daro arba darys Šalių tarpusavio prekybai arba investicijoms, ir

                                    c)

                                    paaiškindama priežastinį ryšį tarp priemonės ir neigiamo poveikio Šalių tarpusavio prekybai ir investicijoms.

                        4.

                        Paprastai tikimasi, kad Šalis, prieš teikdama rašytinį prašymą kitai Šaliai pagal 3 punktą, pasinaudos visomis susijusiomis Susitarimo nuostatomis dėl bendradarbiavimo ar konsultacijų. Patikslinama, kad prieš pradedant tarpininkavimo procedūrą nereikalaujama naudotis Susitarimo 21.5 straipsnyje nurodytomis konsultacijomis.

                        5.

                        Tarpininkavimo procedūra gali būti pradėta tik Šalims susitarus tarpusavyje, siekiant išnagrinėti galimybes pasiekti abipusiai sutartą sprendimą ir apsvarstyti visus tarpininko patarimus ir pasiūlytus sprendimus. Prašomoji Šalis prašymą palankiai apsvarsto ir priima arba atmeta raštu per 10 dienų nuo jo gavimo. Jei prašomoji Šalis nepateikia atsakymo per šį laikotarpį, laikoma, kad prašymas atmestas. Laikoma, kad prašomosios Šalies teigiamo atsakymo prašančiajai Šaliai gavimo data yra tarpininkavimo procedūros inicijavimo data.

                  IV.   Tarpininko atranka

                        6.

                        Šalys stengiasi susitarti dėl tarpininko ne vėliau kaip per 15 dienų nuo tarpininkavimo procedūros inicijavimo dienos.

                        7.

                        Jei Šalys nesusitaria dėl tarpininko per 6 punkte numatytą laikotarpį, bet kurios iš Šalių prašymu prašančiajai Šaliai atstovaujantis Jungtinio komiteto pirmininkas ar jo paskirtas asmuo ne vėliau kaip per penkias dienas nuo prašymo pateikimo burtais atrenka tarpininką iš pirmininkų sąrašo, sudaryto pagal Susitarimo 21.9 straipsnio 1 dalį. Prašymo kopija pateikiama kitai Šaliai.

                        8.

                        Prašančiosios Šalies pagal Susitarimo 21.25 straipsnio 1 dalį paskirta tarnyba yra atsakinga už burtų traukimo organizavimą ir Jungtinio komiteto pirmininkams iš anksto praneša apie burtų traukimo datą, laiką ir vietą. Traukiant burtus prašomajai Šaliai atstovaujantis pirmininkas gali dalyvauti arba jam gali atstovauti kitas asmuo. Taip pat gali dalyvauti abiejų Šalių atstovai. Bet kuriuo atveju burtai traukiami esant tai (toms) Šaliai (-ims), kurios dalyvauja.

                        9.

                        Jei Šalys nesusitaria kitaip, tarpininkas negali būti kurios nors iš Šalių pilietis ar dirbti kuriai nors iš Šalių.

                        10.

                        Tarpininkas nešališkai ir skaidriai padeda Šalims išsiaiškinti nagrinėjamą klausimą, įskaitant konkrečios priemonės galimą poveikį prekybai ar investicijoms, ir pasiekti abipusiai sutartą sprendimą.

                        11.

                        Tarpininkams mutatis mutandis taikomas Jungtinio komiteto pagal Susitarimo 21.30 straipsnį priimtas arbitrų Elgesio kodeksas.

                  V.   Tarpininkavimo procedūros taikymo taisyklės

                        12.

                        Per 10 dienų nuo tos dienos, kurią susitarta dėl tarpininko pagal 6 punktą arba jis atrinktas pagal 7 punktą, prašančioji Šalis tarpininkui ir prašomajai Šaliai raštu pateikia išsamų nagrinėjamo klausimo apibūdinimą, įskaitant tai, kaip konkreti priemonė yra ar būtų taikoma ir kokį poveikį ji daro prekybai ar investicijoms. Per 20 dienų nuo šios informacijos pristatymo prašomoji Šalis gali raštu pateikti savo pastabas dėl aprašymo. Aprašydamos problemą ar teikdamos pastabas Šalys gali teikti bet kokią, jų nuomone, svarbią informaciją.

                        13.

                        Tarpininkas gali nuspręsti dėl tinkamiausio būdo išsiaiškinti nagrinėjamą klausimą, įskaitant konkrečios priemonės galimą poveikį prekybai ar investicijoms. Visų pirma tarpininkas gali rengti Šalių susitikimus, konsultuotis su Šalimis kartu ar atskirai ir teikti papildomą Šalių prašomą pagalbą. Tarpininkas, pasikonsultavęs su Šalimis, taip pat gali prašyti atitinkamų ekspertų ir suinteresuotųjų subjektų pagalbos arba konsultacijų.

                        14.

                        Tarpininkas stengiasi patarti Šalims ir pasiūlyti joms sprendimą. Šalys gali sutikti su siūlomu sprendimu arba jį atmesti, arba susitarti dėl kitokio sprendimo. Tarpininkas nepataria ar neteikia pastabų dėl konkrečios priemonės atitikties Susitarimui.

                        15.

                        Procedūra vyksta prašomojoje Šalyje, nebent Šalys susitartų kitaip.

                        16.

                        Per 60 dienų nuo tos dienos, kurią susitarta dėl tarpininko pagal 6 punktą arba jis atrinktas pagal 7 punktą, Šalys stengiasi pasiekti abipusiai sutartą sprendimą. Jei Šalis prašo, abipusiai sutartas sprendimas priimamas Jungtinio komiteto sprendimu. Abipusiai sutarti sprendimai skelbiami viešai, nebent Šalys susitartų kitaip. Viešai paskelbtoje versijoje negali būti informacijos, kurią Šalis nurodė esant konfidencialią. Kol galutinis abipusiai sutartas sprendimas nepriimtas, Šalys gali svarstyti galimus tarpinius sprendimus.

                        17.

                        Bet kurios iš Šalių prašymu tarpininkas Šalims raštu pateikia faktinės ataskaitos projektą, kuriame trumpai aprašoma:

                                    a)

                                    nagrinėjamas klausimas, įskaitant konkrečios priemonės galimą poveikį prekybai ar investicijoms;

                                    b)

                                    taikytos procedūros;

                                    c)

                                    kai tinkama, Šalių, ekspertų ir suinteresuotųjų subjektų pareikštos nuomonės ir

                                    d)

                                    jei taikoma, bet koks abipusiai sutartas sprendimas ir tarpiniai sprendimai,

                              per 15 dienų nuo prašymo pateikti šią ataskaitą dienos.
                        Šalys gali teikti pastabas dėl faktinės ataskaitos projekto per 15 dienų nuo jos paskelbimo. Apsvarstęs Šalių pateiktas pastabas, tarpininkas per 30 dienų nuo faktinės ataskaitos projekto paskelbimo dienos raštu Šalims pateikia galutinę faktinę ataskaitą. Faktinėje ataskaitoje tarpininkas neaiškina Susitarimo.

                        18.

                        Tarpininkavimo procedūra baigiama:

                                    a)

                                    Šalims priėmus abipusiai sutartą sprendimą – jo priėmimo dieną;

                                    b)

                                    po konsultacijų su Šalimis – rašytiniu tarpininko pareiškimu, kuriame nurodoma, kad tolesni tarpininkavimo veiksmai būtų nenaudingi, – to pareiškimo dieną;

                                    c)

                                    Šalių abipusiu sutarimu bet kuriuo procedūros etapu – to susitarimo dieną, arba

                                    d)

                                    rašytiniu ir pagrįstu Šalies pareiškimu, kuris pateikiamas išnagrinėjus abipusiai sutartus sprendimus pagal tarpininkavimo procedūrą – to pareiškimo dieną.

                              Tarpininkavimo procedūra užbaigiama nedarant poveikio 17 punktui.

                        19.

                        Tarpininkavimo procedūrai mutatis mutandis taikomi kolegijos Darbo tvarkos taisyklių 5–9, 15–26, 33, 34 ir 42–46 punktai.

                  VI.   Konfidencialumas

                        20.

                        Jeigu Šalys nesusitaria kitaip ir nedarant poveikio 16 punktui, visi tarpininkavimo procedūros etapai, įskaitant patarimus ar pasiūlytus sprendimus, yra konfidencialūs. Tarpininkas ir Šalys konfidencialia laiko visą informaciją, kurią Šalis pateikė tarpininkui ar gavo iš kito šaltinio ir nurodė, kad ji yra konfidenciali. Tačiau bet kuri Šalis gali paviešinti, kad vyksta tarpininkavimo procedūra.

                  VII.   Ryšys su kitomis ginčų sprendimo procedūromis

                        21.

                        Tarpininkavimo procedūra nedaro poveikio Šalių teisėms ir pareigoms pagal Susitarimo 21 skyrių (Ginčų sprendimas) ar pagal ginčų sprendimo procedūrą pagal bet kurį kitą susitarimą.

                        22.

                        Taikydama kitas ginčų sprendimo procedūras pagal šį Susitarimą arba bet kokius kitus susitarimus Šalis pagrindimui nenaudoja ar neteikia kaip įrodymų toliau išvardytų dalykų ir nelaikoma, kad kolegija į juos atsižvelgia:

                                    a)

                                    pozicijų, kurias kita Šalis pareiškė per tarpininkavimo procedūrą, ar pagal 13 punktą surinktos informacijos;

                                    b)

                                    to, kad kita Šalis nurodė norinti sutikti su sprendimu dėl klausimo, dėl kurios buvo pradėta tarpininkavimo procedūra, arba

                                    c)

                                    tarpininko pateiktų patarimų ar pasiūlymų.

                        23.

                        Jei Šalys nesusitaria kitaip, tarpininkas negali būti arbitras ar kolegijos narys kitose ginčų sprendimo procedūrose pagal Susitarimą arba bet kurį kitą susitarimą, jei jie susiję su tuo pačiu dalyku, dėl kurio jis tarpininkavo.

                  VIII.   Laikotarpis

                        24.

                        Kiekvienas šioje tarpininkavimo procedūroje nurodytas laikotarpis gali būti pakeistas Šalių bendru sutarimu.

                  IX.   Išlaidos

                        25.

                        Kiekviena Šalis padengia savo išlaidas, susijusias su dalyvavimu tarpininkavimo procedūroje.

                        26.

                        Šalys po lygiai pasidalija išlaidas, susijusias su organizaciniais klausimais, įskaitant tarpininko atlygį ir išlaidas. Tarpininko atlygis yra lygiavertis kolegijų Darbo tvarkos taisyklių 4 punkte nustatytam arbitrų atlygiui.

            IV PRIEDAS

               ARBITRŲ ELGESIO KODEKSAS

            I.   Apibrėžtys

                        1.

                        Šiame Elgesio kodekse:
                        a)   administracijos personalas– arbitro atveju, tai yra arbitro vadovaujami ir kontroliuojami asmenys, išskyrus padėjėjus;
                        b)   Susitarimas– Europos Sąjungos ir Japonijos ekonominės partnerystės susitarimas;
                        c)   arbitras– kolegijos narys;
                        d)   padėjėjas– asmuo, kuris arbitro nustatytomis sąlygomis atlieka tyrimus ar jam padeda;
                        e)   kandidatas– asmuo, kurio pavardė yra Susitarimo 21.9 straipsnyje nurodytame arbitrų sąraše;
                        f)   kolegija– pagal Susitarimo 21.7 straipsnį įsteigta kolegija; ir
                        g)   procesas– kolegijoje vykstantis procesas.

                  II.   Elgesio kodekso pateikimas

                        2.

                        Šalys šį Elgesio kodeksą pateikia kiekvienam kandidatui tuo metu, kai jo pavardė įtraukiama į Susitarimo 21.9 straipsnyje nurodytą sąrašą.

                  III.   Svarbiausi principai

                        3.

                        Kiekvienas kandidatas ir arbitras laikosi tinkamo elgesio normų pagal šį Elgesio kodeksą, kad būtų išlaikytas ginčų sprendimo mechanizmo nepriklausomumas ir nešališkumas.

                  IV.   Pareiga atskleisti informaciją

                        4.

                        Prieš sutikdamas būti paskirtas arbitru, kandidatas, kurio prašoma eiti arbitro pareigas, atskleidžia informaciją apie interesus, ryšius ar dalykus, kurie gali paveikti jo nepriklausomumą ar nešališkumą arba pagrįstai sukelti netinkamo elgesio ar šališkumo įspūdį proceso metu. Todėl kandidatas deda visas pagrįstas pastangas, kad išsiaiškintų minėtus interesus, ryšius ir dalykus, įskaitant finansinius interesus, profesinius interesus arba darbo ar šeimos interesus.

                        5.

                        Informacijos atskleidimo pagal 4 punktą pareiga yra nuolatinė ir taip pat taikoma arbitrui jam sutikus eiti pareigas. Proceso metu arbitras Šalims raštu atskleidžia visą naują informaciją, susijusią su pareiga pagal 4 punktą, kai tik apie ją sužino.

                        6.

                        Posėdžio metu paisoma šių informacijos atskleidimo reikalavimų ir asmens privatumo.

                  V.   Pareigų vykdymas

                        7.

                        Sutikęs būti paskirtas, arbitras sutinka atlikti savo pareigas ir jas visos kolegijos procedūros metu vykdo kruopščiai, greitai, sąžiningai ir stropiai.

                        8.

                        Arbitras nagrinėja tik per kiekvieną procesą iškeltus ir sprendimui priimti reikalingus klausimus, ir šios nagrinėjimo pareigos neperleidžia jokiam kitam asmeniui.

                        9.

                        Arbitras nepalaiko su kolegijos proceso metu nagrinėjamais klausimais susijusių ex parte ryšių.

                  VI.   Nepriklausomumas ir nešališkumas

                        10.

                        Arbitras yra nepriklausomas ir nešališkas, vengia tiesioginių ir netiesioginių interesų konfliktų, jam nedaro įtakos asmeniniai interesai, išorinis spaudimas, politiniai sumetimai, visuomenės protestai ir lojalumas Šaliai ar kritikos baimė, taip pat jis vengia sukelti netinkamo elgesio ar šališkumo įspūdį.

                        11.

                        Arbitras nei tiesiogiai, nei netiesiogiai neprisiima jokių pareigų ir nesiekia jokios naudos, jeigu tai kokiu nors būdu darytų įtaką arba atrodytų, kad gali daryti įtaką tinkamam jo pareigų vykdymui.

                        12.

                        Arbitras nesinaudoja priklausymu kolegijai, kad patenkintų asmeninius ar privačius interesus, ir vengia veiksmų, kurie galėtų sukelti įspūdį, kad kiti asmenys gali jį kaip nors paveikti.

                        13.

                        Arbitras neleidžia, kad buvę ar esami finansiniai, verslo, profesiniai, asmeniniai, šeimos ar socialiniai ryšiai ar įsipareigojimai paveiktų jo elgesį arba nuomonę.

                        14.

                        Arbitras vengia užmegzti ryšius ar įgyti finansinių interesų, kurie gali paveikti jo nešališkumą arba dėl kurių gali kilti pagrįstų abejonių dėl jo elgesio arba šališkumo.

                        15.

                        Buvęs arbitras vengia veiksmų, kurie gali daryti įspūdį, jog vykdydamas pareigas jis buvo šališkas arba galėjo turėti naudos dėl kolegijos, kurios nariu jis buvo, sprendimo.

                  VII.   Konfidencialumas

                        16.

                        Arbitrai niekada neatskleidžia neviešos informacijos, susijusios su kolegijos, į kurią jis paskirtas, procedūra ar gautos kolegijos procedūros metu. Arbitras niekada nesinaudoja tokia informacija, kad įgytų asmeninės naudos, suteiktų naudos kitiems arba pakenktų kitų asmenų interesams.

                        17.

                        Arbitrai neatskleidžia kolegijos sprendimų ar jų dalių, nebent sprendimas yra paskelbtas viešai.

                        18.

                        Arbitras niekada neatskleidžia kolegijos svarstymų ar jokio arbitro nuomonės, taip pat nedaro pareiškimų dėl kolegijos procedūros, į kurią jis paskirtas, ar dėl tokios procedūros metu nagrinėtų ginčo klausimų.

                        19.

                        Buvusiam arbitrui toliau taikomos 16–18 punktuose nustatytos pareigos.

                  VIII.   Kitos pareigos

                        20.

                        Kandidatas arba arbitras kuo anksčiau ir konfidencialiai pateikia su faktiniais ar galimais šio Elgesio kodekso pažeidimais susijusią informaciją abiem Šalims apsvarstyti.

                        21.

                        Arbitras imasi visų pagrįstų ir tinkamų priemonių užtikrinti, kad jo padėjėjas ir administracijos personalas būtų susipažinę su šio Elgesio kodekso III, IV, VI ir VII dalyse arbitrams nustatytomis pareigomis ir jų laikytųsi.

                        22.

                        Kiekvienas arbitras registruoja kolegijos procedūrai skirtą laiką ir savo išlaidas, taip pat savo padėjėjų laiką ir išlaidas, ir pateikia galutinę jų ataskaitą.


title: 2019 m. balandžio 15 d. Tarybos sprendimas (ES) 2019/654, kuriuo iš dalies keičiamas Protokolas Nr. 5 dėl Europos investicijų banko statuto

text:
25.4.2019

                  LT

                  Europos Sąjungos oficialusis leidinys

                  L 110/36

         TARYBOS SPRENDIMAS (ES) 2019/654
         2019 m. balandžio 15 d.
         kuriuo iš dalies keičiamas Protokolas Nr. 5 dėl Europos investicijų banko statuto
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 308 straipsnį,
         atsižvelgdama į Europos investicijų banko prašymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdama į Europos Parlamento nuomonę (1),
         atsižvelgdama į Europos Komisijos nuomonę (2),
         laikydamasi specialios teisėkūros procedūros,
         kadangi:

                     (1)

                     2017 m. kovo 29 d. Jungtinė Karalystė pranešė Europos Vadovų Tarybai apie savo ketinimą išstoti iš Sąjungos pagal Europos Sąjungos sutarties 50 straipsnį. Sutartys Jungtinei Karalystei nebebus taikomos nuo Susitarimo dėl išstojimo įsigaliojimo dienos arba, jei tokio Susitarimo nebus, praėjus dvejiems metams nuo to pranešimo pateikimo, t. y. nuo 2019 m. kovo 30 d., nebent Europos Vadovų Taryba, susitarusi su Jungtine Karalyste, vieningai nuspręstų tą terminą pratęsti;

                     (2)

                     pagal Sutarties dėl Europos Sąjungos veikimo 308 straipsnį Europos investicijų banko (toliau – Bankas) nariai yra valstybės narės;

                     (3)

                     Jungtinei Karalystei išstojus iš Sąjungos pasibaigs Jungtinės Karalystės narystė Banke, jos dalyvavimas Banko pasirašytajame kapitale, teisės siūlyti narius ir pakaitinius narius į Direktorių valdybą galiojimas ir Jungtinės Karalystės pasiūlytų Direktorių valdybos narių ir pakaitinių narių kadencija;

                     (4)

                     siekiant palaikyti Banko kapitalą reikia didinti likusių valstybių narių pasirašytąjį kapitalą;

                     (5)

                     likusių valstybių narių pasirašytojo kapitalo didinimas turėtų būti vykdomas kartu toliau stiprinant Banko valdymą;

                     (6)

                     Direktorių valdybos funkcijos turėtų būti stiprinamos numatant galimybę skirti papildomus pakaitinius narius, taip pat reikėtų geriau panaudoti Direktorių valdybos pakaitinių narių ir balsavimo teisės neturinčių ekspertų potencialą, didinant jų pagalbos vaidmenį Direktorių valdybos sprendimų priėmimo procese, ypač analizuojant finansinius pasiūlymus;

                     (7)

                     Direktorių valdybos ir Valdytojų tarybos kvalifikuotos daugumos balsavimo naudojimas turėtų būti išplėstas, apimant svarbiausias sritis, konkrečiai sprendimą dėl Banko veiklos plano, narių skyrimą į Valdymo komitetą ir darbo tvarkos taisyklių tvirtinimą;

                     (8)

                     siekiant padidinti šiame sprendime išdėstytų reformų veiksmingumą, Bankas, laikydamasis geriausios bankininkystės praktikos, ir toliau turėtų imtis iniciatyvos taikyti „trijų gynybos linijų“ principus visais atitinkamais Banko lygmenimis, įskaitant Valdymo komitetą;

                     (9)

                     be to, ir atsižvelgiant į valstybių narių lūkesčius, skolinimo apimtis turėtų būti tvari, o tvaraus skolinimo lygio nustatymo sistema turėtų būti ir toliau tobulinama, tuo tarpu Audito komiteto funkcijos turėtų būti stiprinamos užtikrinant, kad į komitetą būtų įtraukti nariai, išmanantys priežiūros klausimus. Visų pirma reikėtų užtikrinti, kad Audito komitete visada būtų narių tiek iš euro zonos, tiek iš ne euro zonos bankininkystės priežiūros institucijų;

                     (10)

                     todėl Europos investicijų banko statutas turėtų būti atitinkamai pakeistas,

               PRIĖMĖ ŠĮ SPRENDIMĄ:

            1 straipsnis
            Prie Sutarties dėl Europos Sąjungos veikimo pridėtas Protokolas Nr. 5 dėl Europos investicijų banko statuto iš dalies keičiamas taip:

                        1.

                        4 straipsnio 1 dalies pirma pastraipa iš dalies keičiama taip:

                                    a)

                                    įžanginė dalis pakeičiama taip:

                                       „1.   Banko kapitalą sudaro 204 089 132 500 EUR, kuriuos valstybės narės įsigyja pasirašymo būdu taip:“;

                                    b)

                                    iš sąrašo išbraukiama ši eilutė:

                                                „Jungtinė Karalystė

                                                39 195 022 000 “.

                        2.

                        7 straipsnio 3 dalies h punktas pakeičiamas taip:

                                    „h)

                                    kvalifikuota balsų dauguma tvirtina Banko darbo tvarkos taisykles.“

                        3.

                        9 straipsnio 1 dalies pirmoje pastraipoje įrašomas šis sakinys:
                        „Kvalifikuota balsų dauguma ji priima sprendimą dėl Banko veiklos plano.“

                        4.

                        9 straipsnio 2 dalis iš dalies keičiama taip:

                                    a)

                                    pirma pastraipa pakeičiama taip:

                                       „2.   Direktorių valdybą sudaro 28 direktoriai ir 31 pakaitinis direktorius, paskirti šioje dalyje nustatyta tvarka.“;

                                    b)

                                    trečia pastraipa pakeičiama taip:
                                    „Pakaitinius direktorius penkeriems metams skiria Valdytojų taryba tokiu būdu:

                                                —

                                                du pakaitinius direktorius pasiūlo Vokietijos Federacinė Respublika,

                                                —

                                                du pakaitinius direktorius pasiūlo Prancūzijos Respublika,

                                                —

                                                du pakaitinius direktorius pasiūlo Italijos Respublika,

                                                —

                                                du pakaitinius direktorius bendru sutarimu pasiūlo Ispanijos Karalystė ir Portugalijos Respublika,

                                                —

                                                tris pakaitinius direktorius bendru sutarimu pasiūlo Belgijos Karalystė, Liuksemburgo Didžioji Hercogystė ir Nyderlandų Karalystė,

                                                —

                                                keturis pakaitinius direktorius bendru sutarimu pasiūlo Danijos Karalystė, Graikijos Respublika, Airija ir Rumunija,

                                                —

                                                šešis pakaitinius direktorius bendru sutarimu pasiūlo Estijos Respublika, Latvijos Respublika, Lietuvos Respublika, Austrijos Respublika, Suomijos Respublika ir Švedijos Karalystė,

                                                —

                                                devynis pakaitinius direktorius bendru sutarimu pasiūlo Bulgarijos Respublika, Čekijos Respublika, Kroatijos Respublika, Kipro Respublika, Vengrija, Maltos Respublika, Lenkijos Respublika, Slovėnijos Respublika ir Slovakijos Respublika,

                                                —

                                                vieną pakaitinį direktorių pasiūlo Komisija“;

                        5.

                        11 straipsnio 1 dalies pirma pastraipa pakeičiama taip:

                           „1.   Valdymo komitetą sudaro pirmininkas ir aštuoni pirmininko pavaduotojai, kuriuos šešeriems metams kvalifikuota balsų dauguma skiria Valdytojų taryba Direktorių valdybos siūlymu, priimtu kvalifikuota balsų dauguma.“

            2 straipsnis

               1.   Šis sprendimas įsigalioja kitą dieną nuo tos dienos, kurią Sutartys Jungtinei Karalystei nebebus taikomos.

               2.   1 straipsnio 1 dalies a punktas taikomas nuo šio straipsnio 1 dalyje nurodytos dienos, nebent yra priimtas sprendimas padidinti banko kapitalą, kuris įsigalioja tą dieną arba anksčiau nei ta diena.

            Priimta Liuksemburge 2019 m. balandžio 15 d.

                  Tarybos vardu

                  Pirmininkas

               P. DAEA

            (1)  2019 m. sausio 15 d. nuomonė (dar nepaskelbta Oficialiajame leidinyje).

            (2)  2019 m. sausio 31 d. nuomonė (dar nepaskelbta Oficialiajame leidinyje).


title: 2019 m. balandžio 16 d. Europos investicijų banko Valdytojų tarybos sprendimas dėl Jungtinės Karalystės kapitalo Europos investicijų banke pakeitimo likusių valstybių narių pasirašomu kapitalu [2019/655]

text:
25.4.2019

               LT

               Europos Sąjungos oficialusis leidinys

               L 110/39

      EUROPOS INVESTICIJŲ BANKO VALDYTOJŲ TARYBOS SPRENDIMAS
      2019 m. balandžio 16 d.
      dėl Jungtinės Karalystės kapitalo Europos investicijų banke pakeitimo likusių valstybių narių pasirašomu kapitalu [2019/655]
      EUROPOS INVESTICIJŲ BANKO VALDYTOJŲ TARYBA,
      ATSIŽVELGDAMA į Statuto 4 straipsnio 3 dalį ir 5 straipsnio 2 dalį,
      KADANGI numatoma, kad 2019 m. kovo 30 d. Jungtinė Karalystė išstos iš Europos Sąjungos pagal Europos Sąjungos sutarties 50 straipsnio nuostatas;
      KADANGI pagal Sutarties dėl Europos Sąjungos veikimo 308 straipsnį Europos investicijų banko nariai yra valstybės narės;
      KADANGI Jungtinei Karalystei išstojus iš Europos Sąjungos pasibaigs ir Jungtinės Karalystės narystė Europos investicijų banke bei dalyvavimas jo pasirašytajame kapitale;
      KADANGI, Jungtinės Karalystės išstojimas iš Europos Sąjungos neturėtų paveikti Europos investicijų banko finansavimo veiklos ir verslo modelio;
      KADANGI siekiant palaikyti Banko kapitalą reikia didinti kitų valstybių narių pasirašytąjį kapitalą;
      KADANGI įmokėtoji šio kapitalo, kurį pasirašo likusios valstybės narės, padidinimo dalis turėtų būti 3 495 903 950 eurų, visiškai finansuojamų iš Banko papildomų rezervų siekiant išlaikyti viso pasirašytojo kapitalo įmokėtosios dalies dabartinį lygį,
      KADANGI kapitalas turėtų būti palaikomas kartu toliau stiprinant Banko valdymą;
      KADANGI Direktorių valdybos veikla turėtų būti stiprinama numatant galimybę įtraukti papildomų pakaitinių narių ir geriau panaudoti Direktorių valdybos pakaitinius narius bei balsavimo teisės neturinčius ekspertus, didinant jų pagalbą Direktorių valdybos sprendimų priėmimo procese, ypač analizuojant finansavimo pasiūlymus;
      KADANGI Direktorių valdybos ir Valdytojų tarybos sprendimų priėmimas kvalifikuota balsų dauguma turėtų būti taikomas ir kitose svarbiausiose srityse, kaip antai sprendimas dėl Banko veiklos plano, naujų narių skyrimas į Valdymo komitetą ir darbo tvarkos taisyklių tvirtinimas;
      KADANGI Bankas, laikydamasis geriausios bankininkystės praktikos, ir toliau turėtų imtis iniciatyvos taikyti „trijų gynybos linijų“ principus visais svarbiais institucijos lygmenimis, įskaitant Valdymo komitetą;
      KADANGI, atsižvelgiant į valstybių narių lūkesčius, skolinimo apimtis turėtų būti tvari, be to, turėtų būti ir toliau tobulinama tvaraus skolinimo lygio nustatymo sistema;
      KADANGI bus stiprinama Audito komiteto veikla siekiant užtikrinti, kad komitete būtų narių, išmanančių priežiūros klausimus, reikėtų peržiūrėti ir Audito komiteto narių atrankos procesą, siekiant užtikrinti, be kita ko, kad Audito komitete visada būtų narių iš euro zonos ir ne euro zonos bankininkystės priežiūros institucijų;
      KADANGI Taryba prašoma tuo pačiu metu priimti būtinus Banko statuto pakeitimus pagal Sutarties dėl Europos Sąjungos veikimo 308 straipsnį;
      KADANGI kai kurios valstybės narės išreiškė norą pasirašyti Banke papildomo kapitalo, o Valdytojų taryba ragina Direktorių valdybą parengti pasiūlymą šiuo klausimu ne vėliau kaip iki metinio 2019 m. susirinkimo,
      EUROPOS INVESTICIJŲ BANKO VALDYTOJŲ TARYBA VIENINGAI NUSPRENDĖ:

                  1.

                  Nuo Jungtinės Karalystės išstojimo iš Europos Sąjungos dienos likusių valstybių narių pasirašytasis kapitalas didinamas 39 195 022 000 eurų, proporcingai kiekvienos valstybės narės daliai bendrame 204 089 132 500 eurų pasirašytajame kapitale. Todėl Banko pasirašytasis kapitalas atkuriamas iki 243 284 154 500 eurų, kuriuos valstybės narės pasirašo taip:

                              Vokietija

                              46 722 369 149

                              Prancūzija

                              46 722 369 149

                              Italija

                              46 722 369 149

                              Ispanija

                              28 033 421 847

                              Belgija

                              12 951 115 777

                              Nyderlandai

                              12 951 115 777

                              Švedija

                              8 591 781 713

                              Danija

                              6 557 521 657

                              Austrija

                              6 428 994 386

                              Lenkija

                              5 980 679 827

                              Suomija

                              3 693 702 498

                              Graikija

                              3 512 961 713

                              Portugalija

                              2 263 904 037

                              Čekija

                              2 206 922 328

                              Vengrija

                              2 087 849 195

                              Airija

                              1 639 379 073

                              Rumunija

                              1 513 926 692

                              Kroatija

                              1 062 312 542

                              Slovakija

                              751 236 149

                              Slovėnija

                              697 455 090

                              Bulgarija

                              510 041 217

                              Lietuva

                              437 633 208

                              Liuksemburgas

                              327 878 318

                              Kipras

                              321 508 011

                              Latvija

                              267 076 094

                              Estija

                              206 248 240

                              Malta

                              122 381 664

                  2.

                  Nuo Jungtinės Karalystės išstojimo iš Europos Sąjungos dienos Banko papildomi rezervai – 3 495 903 950 eurų – išimami iš laisvųjų rezervų ir konvertuojami į įmokėtąjį kapitalą, pervedant iš Banko papildomų rezervų į kapitalą. Ta suma paskirstoma į valstybių narių įmokėtąjį kapitalą proporcingai kiekvienos valstybės narės daliai bendrame 243 284 154 500 eurų kapitale.

                  3.

                  Todėl nuo Jungtinės Karalystės išstojimo iš Europos Sąjungos dienos Banko statuto 4 straipsnio 1 dalies pirma pastraipa iš dalies keičiama taip:
                  „Banko kapitalą sudaro 243 284 154 500 eurų, kuriuos valstybės narės pasirašo taip:

                              Vokietija

                              46 722 369 149

                              Prancūzija

                              46 722 369 149

                              Italija

                              46 722 369 149

                              Ispanija

                              28 033 421 847

                              Belgija

                              12 951 115 777

                              Nyderlandai

                              12 951 115 777

                              Švedija

                              8 591 781 713

                              Danija

                              6 557 521 657

                              Austrija

                              6 428 994 386

                              Lenkija

                              5 980 679 827

                              Suomija

                              3 693 702 498

                              Graikija

                              3 512 961 713

                              Portugalija

                              2 263 904 037

                              Čekija

                              2 206 922 328

                              Vengrija

                              2 087 849 195

                              Airija

                              1 639 379 073

                              Rumunija

                              1 513 926 692

                              Kroatija

                              1 062 312 542

                              Slovakija

                              751 236 149

                              Slovėnija

                              697 455 090

                              Bulgarija

                              510 041 217

                              Lietuva

                              437 633 208

                              Liuksemburgas

                              327 878 318

                              Kipras

                              321 508 011

                              Latvija

                              267 076 094

                              Estija

                              206 248 240

                              Malta

                              122 381 664 “

                  4.

                  Šis sprendimas įsigalioja nuo Jungtinės Karalystės išstojimo iš Europos Sąjungos dienos. Jis skelbiamas Europos Sąjungos oficialiajame leidinyje.

               Valdytojų tarybos vardu

               Pirmininkas

            E.O. TEODOROVICI

               Sekretorė

            M. SANTONI


title: 2019 m. balandžio 8 d. Tarybos sprendimas (ES) 2019/659 dėl Protokolo, kuriuo iš dalies keičiamas Europos bendrijos bei jos valstybių narių ir Kinijos Liaudies Respublikos Vyriausybės susitarimas dėl jūrų transporto, kad būtų atsižvelgta į Kroatijos Respublikos įstojimą į Europos Sąjungą, sudarymo Sąjungos ir valstybių narių vardu

text:
26.4.2019

                  LT

                  Europos Sąjungos oficialusis leidinys

                  L 112/3

         TARYBOS SPRENDIMAS (ES) 2019/659
         2019 m. balandžio 8 d.
         dėl Protokolo, kuriuo iš dalies keičiamas Europos bendrijos bei jos valstybių narių ir Kinijos Liaudies Respublikos Vyriausybės susitarimas dėl jūrų transporto, kad būtų atsižvelgta į Kroatijos Respublikos įstojimą į Europos Sąjungą, sudarymo Sąjungos ir valstybių narių vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 6 dalies a punktu,
         atsižvelgdama į Kroatijos stojimo aktą, ypač į jo 6 straipsnio 2 dalį,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     Europos bendrijos bei jos valstybių narių ir Kinijos Liaudies Respublikos Vyriausybės susitarimas dėl jūrų transporto (2) (toliau – Susitarimas) įsigaliojo 2008 m. kovo 1 d.;

                     (2)

                     pagal Kroatijos stojimo akto 6 straipsnio 2 dalį Kroatija turi prisijungti prie Susitarimo Tarybai ir Kinijos Liaudies Respublikai sudarant protokolą;

                     (3)

                     2012 m. rugsėjo 14 d. Taryba įgaliojo Komisiją derėtis dėl Protokolo, kuriuo iš dalies keičiamas Susitarimas (toliau – Protokolas), kad būtų atsižvelgta į Kroatijos įstojimą į Sąjungą;

                     (4)

                     Remiantis Sprendimu (ES) 2019/658 (3), Protokolas buvo pasirašytas Briuselyje 2018 m. gruodžio 21 d.;

                     (5)

                     Protokolas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos bei valstybių narių vardu patvirtinamas Protokolas, kuriuo iš dalies keičiamas Europos bendrijos bei jos valstybių narių ir Kinijos Liaudies Respublikos Vyriausybės susitarimas dėl jūrų transporto, kad būtų atsižvelgta į Kroatijos Respublikos įstojimą į Europos Sąjungą.
            Protokolo tekstas pridedamas prie šio sprendimo.

            2 straipsnis
            Tarybos pirmininkas Sąjungos ir valstybių narių vardu teikia Protokolo 3 straipsnyje numatytą pranešimą (4).

            3 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. balandžio 8 d.

                  Tarybos vardu

                  Pirmininkė

               F. MOGHERINI

            (1)  Pritarimas pareikštas 2018 m. gruodžio 21 d.

            (2)  OL L 46, 2008 2 21, p. 25.

            (3)  2015 m. kovo 2 d. Tarybos sprendimas (ES) 2019/658 dėl Protokolo, kuriuo iš dalies keičiamas Europos bendrijos bei jos valstybių narių ir Kinijos Liaudies Respublikos Vyriausybės susitarimas dėl jūrų transporto, kad būtų atsižvelgta į Kroatijos Respublikos įstojimą į Europos Sąjungą, pasirašymo Sąjungos ir valstybių narių vardu (žr. šio Oficialiojo leidinio p. 2).

            (4)  Protokolo įsigaliojimo datą Tarybos generalinis sekretoriatas paskelbs Europos Sąjungos oficialiajame leidinyje.


title: 2019 m. balandžio 15 d. Tarybos sprendimas (ES) 2019/664, kuriuo dėl produktų, kuriems galima netaikyti doko mokesčio arba taikyti tą mokestį sumažintą, iš dalies keičiamas Sprendimas Nr. 940/2014/ES

text:
26.4.2019

                  LT

                  Europos Sąjungos oficialusis leidinys

                  L 112/21

         TARYBOS SPRENDIMAS (ES) 2019/664
         2019 m. balandžio 15 d.
         kuriuo dėl produktų, kuriems galima netaikyti doko mokesčio arba taikyti tą mokestį sumažintą, iš dalies keičiamas Sprendimas Nr. 940/2014/ES
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 349 straipsnį,
         atsižvelgdama į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdama į Europos Parlamento nuomonę (1),
         laikydamasi specialios teisėkūros procedūros,
         kadangi:

                     (1)

                     Tarybos sprendimu Nr. 940/2014/ES (2) Prancūzijos institucijoms leidžiama netaikyti doko mokesčio to sprendimo priede nurodytiems Prancūzijos užjūrio departamentuose ir regionuose vietoje gaminamiems produktams arba taikyti tą mokestį sumažintą. Didžiausias apmokestinimo skirtumas, priklausomai nuo atitinkamo produkto ir užjūrio departamento, gali būti 10, 20 arba 30 procentinių punktų;

                     (2)

                     vadovaudamosi Sprendimu Nr. 940/2014/ES Prancūzijos institucijos 2018 m. vasario 12 d. pateikė Komisijai ataskaitą apie tuo sprendimu nustatytos apmokestinimo tvarkos taikymą. Konkrečios kiekvieno Prancūzijos atokiausio regiono vertinimo ataskaitos kartu su prašymais pritaikyti produktų, kuriems gali būti taikomas skirtingas apmokestinimas, sąrašą pateiktos atitinkamai 2018 m. kovo 15 d. dėl Prancūzijos Gvianos, Martinikos ir Gvadelupos, 2018 m. birželio 4 d. dėl Reunjono ir, be prašymo pritaikyti sąrašą, 2018 m. rugpjūčio 28 d. dėl Majoto. 2018 m. spalio 26 d. pateiktas papildomas prašymas įtraukti naują produktą į Prancūzijos Gvianai skirtą sąrašą;

                     (3)

                     remdamasi 2018 m. vasario 12 d. pateikta Prancūzijos institucijų ataskaita, Komisija Tarybai, kaip numatyta Sprendime Nr. 940/2014/ES, pateikė nurodytą ataskaitą ir pasiūlymą dėl to sprendimo dalinių pakeitimų. Tie pasiūlyti daliniai pakeitimai yra susiję su Martinika, Gvadelupa, Prancūzijos Gviana ir Reunjonu; jais į sąrašą įtraukiami nauji produktai ir tam tikriems produktams padidinamas leidžiamas taikyti apmokestinimo skirtumas;

                     (4)

                     Prancūzijos Gvianos atveju turėtų būti atnaujinti Sprendimo Nr. 940/2014/ES priede Kombinuotosios nomenklatūros kodai;

                     (5)

                     sąrašų pritaikymas kiekvienu atveju yra pagrįstas, atsižvelgiant į papildomas vietoje gaminamų produktų sąnaudas, palyginti su lygiaverčiais importuojamais produktais, pagamintais Sąjungos teritorijoje;

                     (6)

                     atsižvelgiant į šiuos aspektus pritaikymai, kurie turėtų būti atlikti, daugiausia susiję su produktų įtraukimu į Sprendimo Nr. 940/2014/ES priede pateiktus produktų, kurie 2014 m. jau buvo gaminami vietoje ir kurių atžvilgiu 2014 m. nebuvo pateikta prašymų juos įtraukti į sąrašus, sąrašus;

                     (7)

                     susiję Prancūzijos Gvianos produktai – cementas (2523 29 00) ir mediniai baldai (9403 30, 9403 50 00, 9403 60 ir 9403 90 30);

                     (8)

                     susiję Martinikos produktai – kai kurios plastiko granulės (3907 61 00) ir šaldymo kambariai (8418 69 00);

                     (9)

                     susiję Gvadelupos produktai – kai kuri mėsa (0210 12 19), kai kurie padažai (2103 90 90), denatūruotas etilo alkoholis (2207 20 00), kai kurios trąšos (2833, 2834 ir 2836), kai kurie kosmetikos gaminiai (3303 00 90 ir 3304 99 00), kai kurie aušinimo skysčiai (3820 00 00) bei dėžės ir dėžutės iš popieriaus arba kartono (4819 10 00);

                     (10)

                     susiję Reunjono produktai – kai kurie spaudiniai (4911 99), kai kurie higienos reikmenys (4818 20 10 ir 4818 20 91), kai kurios transporto priemonių atsarginės dalys (8511 40 00, 8511 50 00 ir 8511 90 00), kai kurie vėdinimo kanalai ir jų priedai (7306 30 80, 7306 61 92 ir 7307 99 80), saulės energijos vandens šildytuvai (8419 90 85), kai kurios trąšos (3102 10 90) ir kai kurios pomidorų tyrės (2002 90 11);

                     (11)

                     žemės ūkio sektoriuje prašymai produktus įtraukti į sąrašus arba produktus perkelti į kitą sąrašą motyvuojami tuo, kad vietos gamintojai turi įvairinti savo gamybą, kad galėtų geriau prisitaikyti prie klimato pokyčių. Produktai, kuriuos reikėtų įtraukti į sąrašus Sprendimo Nr. 940/2014/ES priede Martinikos atveju yra kai kurios daržovės (0709 30 00, 0709 40 00, 0709 93 90, 0714) ir avokadai (0804 40 00), Gvadelupos atveju – ananasai (0804 30 00) ir pipirai (0904 22 00), o Reunjono atveju – svogūnai (0703 10 19) ir česnakai (0703 20 00). Be to, Martinikos atveju kai kurias daržoves (0706), kai kurias paprikas (0709 60), ananasus (0804 30) ir citrusinius vaisius (0805) reikėtų perkelti į B sąrašą;

                     (12)

                     kai kurių produktų, kurie jau įtraukti į Sprendimo Nr. 940/2014/ES priede pateiktus sąrašus, atveju reikėtų arba pradėti taikyti atitinkamą didžiausią apmokestinimo skirtumą Kombinuotosios nomenklatūros subpozicijose nurodytiems produktams, kuriems jis dabar netaikomas, arba padidinti šį didžiausią apmokestinimo skirtumą;

                     (13)

                     Martinikos atveju jogurtus (0403 10) ir kai kuriuos statybos reikmenis iš plastikų (3925) reikėtų perkelti iš B sąrašo į C sąrašą, o užšaldytas daržoves (0710), surenkamuosius statinius (9406), kai kuriuos bižuterijos dirbinius (7113 ir 7117) ir saulės energijos vandens šildytuvus (8419 19) reikėtų perkelti iš A sąrašo į B sąrašą;

                     (14)

                     Gvadelupos atveju į B sąrašą reikėtų įtraukti ne tik gaminius, kuriems priskirtinas KN kodas 1602 41 10, bet ir visus paruoštus arba konservuotus gaminius iš mėsos (1602), ne tik paruoštus arba konservuotus gaminius iš lašišų (1604 20 10), bet ir visus paruoštus arba konservuotus gaminius iš žuvų (1604 20), o kalbant apie trąšas – ne tik 3102 90, 3103 90, 3104 20 ir 3105 20 subpozicijose nurodytas trąšas, bet ir visas 3102, 3103, 3104 ir 3105 pozicijose nurodytas trąšas. Be to, iš B sąrašo į C sąrašą reikėtų perkelti jogurtus (0403 10), kai kuriuos nealkoholinius gėrimus (2202 10 00 ir 2202 99 19) ir kai kurias statybines medžiagas (3925 10 00 ir 3925 90 80);

                     (15)

                     žemės ūkio ir maisto pramonėje Reunjono atveju cukrų (1701), pomidorų konservus (2002 10) ir kai kurias dangas (3214 10 90) reikėtų perkelti iš A sąrašo į C sąrašą, kai kuriuos konservuotus ankštinius augalus (2005 51 00 ir 2005 99 80), kai kuriuos dažus (3208 ir 3209), polietileno plėvelę ir maišus iš polietileno (3920 10 ir 3923 21) ir kai kurias dėžes, dėžutes bei dėklus (4819 20 00) reikėtų perkelti iš B sąrašo į C sąrašą, o kai kurias vaisių tyres (2007 99 50) reikėtų perkelti iš A sąrašo į B sąrašą;

                     (16)

                     Martinikos atveju reikėtų ištaisyti Sprendimo Nr. 940/2014/ES priedo sąraše padarytą tarifo pozicijos klaidą ir 2204 29 poziciją pakeisti 2204 21 pozicija;

                     (17)

                     į produktų, kuriems gali būti taikomas skirtingas apmokestinimas, sąrašą reikėtų įtraukti produktus, kurie 2014 m. vietoje nebuvo gaminami, tačiau kurie nuo tada pradėti gaminti arba kurie, atsižvelgiant į konkrečius planus, greitai bus pradėti gaminti. Prancūzijos Gvianoje tai yra trafaretinės spaudos gaminiai, pavyzdžiui, raštuoti megztiniai (6110 30 91), raštuoti kūdikių drabužėlių priedai (6111 20 90), raštuoti lietpalčiai (6201 19 00), raštuotos suknelės (6204 42 00), raštuoti ūkiniai skalbiniai (6302 91 00), raštuotos kepurės su snapeliu (6505 00 30), puodeliai su paveikslėliais (6912 00) ir malkos (4401 12 00). Gvadelupoje susiję produktai – kai kuris alus (2203), kai kurie vandenys, į kuriuos nepridėta cukraus (2201 10 90), ir kai kurie vandens filtravimo arba valymo aparatai (8421 21 00). Reunjone – tam tikri higienos reikmenys (4818 90 10);

                     (18)

                     todėl Sprendimas Nr. 940/2014/ES turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimo Nr. 940/2014/ES priedas iš dalies keičiamas pagal šio sprendimo priedą.

            2 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

            3 straipsnis
            Šis sprendimas skirtas Prancūzijos Respublikai.

            Priimta Liuksemburge 2019 m. balandžio 15 d.

                  Tarybos vardu

                  Pirmininkas

               P. DAEA

            (1)  2019 m. kovo 27 d. nuomonė (dar nepaskelbta Oficialiajame leidinyje).

            (2)  2014 m. gruodžio 17 d. Tarybos sprendimas Nr. 940/2014/ES dėl doko mokesčio taikymo Prancūzijos atokiausiuose regionuose tvarkos (OL L 367, 2014 12 23, p. 1).

            PRIEDAS
            Sprendimo Nr. 940/2014/ES priedas iš dalies keičiamas taip:

                        1.

                        A dalis iš dalies keičiama taip:

                                    a)

                                    į 1 punktą įtraukiami šie produktai: „0904 22 00, 2103 90 90, 2207 20 00, 3820 00 00, 4819 10 00“.

                                    b)

                                    į 2 punktą įtraukiamas produktas „2523 29 00“.

                                    c)

                                    3 punktas iš dalies keičiamas taip:

                                                i)

                                                įtraukiami šie produktai: „0709 30 00, 0709 40 00, 0709 93 90, 0804 40 00, 0714, 8418 69 00“.

                                                ii)

                                                išbraukiami šie produktai: „0706, 0709 60, 0804 30, 0805, 0710, 7113, 7117, 8419 19, 9406“.

                                    d)

                                    5 punktas iš dalies keičiamas taip:

                                                i)

                                                įtraukiami šie produktai: „3102 10 90, 8511 40 00, 8511 50 00, 8511 90 00“.

                                                ii)

                                                išbraukiami šie produktai: „1701, 2002 10, 2007 99 50, 3214 10 90“.

                        2.

                        B dalis iš dalies keičiama taip:

                                    a)

                                    1 punktas iš dalies keičiamas taip:

                                                i)

                                                įtraukiami šie produktai: „0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00“.

                                                ii)

                                                išbraukiami šie produktai: „0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80“.

                                    b)

                                    2 punktas iš dalies keičiamas taip:

                                                i)

                                                įtraukiami šie produktai: „0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 9403 30, 9403 50 00, 9403 60, 9403 90 30“.

                                                ii)

                                                išbraukiamas šis produktas: „0305 59 80“.

                                    c)

                                    3 punktas iš dalies keičiamas taip:

                                                i)

                                                įtraukiami šie produktai: „3907 61 00, 0706, 0709 60, 0710, 0804 30, 0805, 7113, 7117, 8419 19, 9406“.

                                                ii)

                                                išbraukiami šie produktai: „0403 10, 3925“.

                                    d)

                                    5 punktas iš dalies keičiamas taip:

                                                i)

                                                įtraukiami šie produktai: „0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85“.

                                                ii)

                                                išbraukiami šie produktai: „2005 51 00, 2005 99 80, 3208, 3209, 3920 10, 3923 21, 4819 20 00“.

                        3.

                        C dalis iš dalies keičiama taip:

                                    a)

                                    į 1 punktą įtraukiami šie produktai: „2203, 8421 21 00, 0403 10, 2202 10 00, 2202 99 19, 3925 10 00, 3925 90 80“.

                                    b)

                                    2 punktas iš dalies keičiamas taip:

                                                i)

                                                įtraukiami šie produktai: „4401 12 00, 9406 90 10, 9406 10 00, 9406 90 38“.

                                                ii)

                                                išbraukiami šie produktai: „9406 00 11, 9406 00 20, 9406 00 38“.

                                    c)

                                    3 punktas iš dalies keičiamas taip:

                                                i)

                                                įtraukiami šie produktai: „0403 10, 3925, 2204 21“.

                                                ii)

                                                išbraukiamas šis produktas: „2204 29“.

                                    d)

                                    Į 5 punktą įtraukiami šie produktai: „1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00“.


title: 2019 m. sausio 16 d. Komisijos įgyvendinimo sprendimas (ES) 2019/689 dėl Tarybos direktyvoje 91/477/EEB nustatytų administracinio bendradarbiavimo nuostatų įgyvendinimo naudojantis Vidaus rinkos informacine sistema bandomojo projekto (Tekstas svarbus EEE.)

text:
3.5.2019

                  LT

                  Europos Sąjungos oficialusis leidinys

                  L 116/75

         KOMISIJOS ĮGYVENDINIMO SPRENDIMAS (ES) 2019/689
         2019 m. sausio 16 d.
         dėl Tarybos direktyvoje 91/477/EEB nustatytų administracinio bendradarbiavimo nuostatų įgyvendinimo naudojantis Vidaus rinkos informacine sistema bandomojo projekto
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 1024/2012 dėl administracinio bendradarbiavimo per Vidaus rinkos informacinę sistemą, kuriuo panaikinamas Komisijos sprendimas 2008/49/EB (VRI reglamentas) (1), ypač į jo 4 straipsnio 1 dalį,
         kadangi:

                     (1)

                     Reglamentu (ES) Nr. 1024/2012 sukurta Vidaus rinkos informacinė sistema (toliau – VRI sistema) yra Komisijos, bendradarbiaujant su valstybėmis narėmis, sukurta ir internetu prieinama taikomoji programa, skirta padėti valstybėms narėms laikytis Sąjungos aktuose nustatytų keitimosi informacija reikalavimų suteikiant galimybę naudotis centralizuotu ryšių palaikymo mechanizmu, kad būtų sudarytos palankesnės sąlygos tarpvalstybiniam keitimuisi informacija ir tarpusavio pagalbai;

                     (2)

                     Reglamento (ES) Nr. 1024/2012 4 straipsnio 1 dalimi Komisijai leidžiama vykdyti bandomuosius projektus, siekiant įvertinti, ar VRI sistema būtų veiksminga priemonė to reglamento priede neišvardytų Sąjungos aktų administracinio bendradarbiavimo nuostatoms įgyvendinti;

                     (3)

                     Tarybos direktyvoje 91/477/EEB (2) numatyta, kad valstybės narės vykdo administracinį bendradarbiavimą, susijusį su šaunamųjų ginklų įsigijimo ir laikymo kontrole. Direktyvos 13 straipsniu reikalaujama, kad Komisija nustatytų išsamią sistemingo keitimosi tam tikra informacija naudojantis elektroninėmis priemonėmis tvarką. Komisija priėmė Deleguotąjį reglamentą (ES) 2019/686 (3), kuriuo nustatoma išsami sistemingo keitimosi informacija, susijusia su šaunamųjų ginklų perdavimu Sąjungoje, tvarka. VRI sistema galėtų būti veiksminga administracinio bendradarbiavimo nuostatų, patenkančių į to deleguotojo reglamento taikymo sritį, įgyvendinimo priemonė. Todėl dėl tų nuostatų turėtų būti vykdomas bandomasis projektas pagal Reglamento (ES) Nr. 1024/2012 4 straipsnį;

                     (4)

                     VRI sistema turėtų būti užtikrinta techninė funkcija, kuria naudodamosi Direktyvos 91/477/EEB 13 straipsnio 3 dalyje nurodytos nacionalinės valdžios institucijos galėtų įvykdyti visus joms Deleguotojo reglamento (ES) 2019/686 4, 5 ir 6 straipsniuose nustatytus įpareigojimus;

                     (5)

                     kalbant apie informaciją ir dokumentus, kuriuose nurodyti asmens duomenys ir kurie perduodami arba įkeliami vykdant bandomąjį projektą, turėtų būti aiškiai nustatyta data, laikoma oficialia administracinio bendradarbiavimo procedūros užbaigimo data, siekiant užtikrinti, kad asmens duomenys taptų neprieinami ir būtų ištrinami iš karto, kai tik jie tampa nebereikalingi tais tikslais, dėl kurių jie buvo surinkti. Oficialia užbaigimo data turėtų būti laikoma atitinkamo kompetentingos valdžios institucijos perduoto išankstinio sutikimo dokumento, leidimo perduoti arba pridedamo dokumento galiojimo pabaigos data;

                     (6)

                     pagal Reglamento (ES) Nr. 1024/2012 4 straipsnio 2 dalį Komisija Europos Parlamentui ir Tarybai turi pateikti bandomojo projekto rezultatų vertinimą. Tikslinga nustatyti datą, iki kurios tai turi būti padaryta;

                     (7)

                     šiame sprendime nustatytos priemonės atitinka pagal Reglamento (ES) Nr. 1024/2012 24 straipsnį įsteigto komiteto nuomonę,

               PRIĖMĖ ŠĮ SPRENDIMĄ:

            1 straipsnis
            Bandomasis projektas
            Dėl Direktyvos 91/477/EEB 13 straipsnio 2 ir 4 dalių tiek, kiek jose nurodytas keitimasis informacija patenka į Deleguotojo reglamento (ES) 2019/686 taikymo sritį, vykdomas tose dalyse nustatytų administracinio bendradarbiavimo nuostatų įgyvendinimo naudojantis Vidaus rinkos informacine sistema (toliau – VRI sistema) bandomasis projektas.

            2 straipsnis
            Kompetentingos valdžios institucijos
            Vykdant bandomąjį projektą Direktyvos 91/477/EEB 13 straipsnio 3 dalyje nurodytos nacionalinės valdžios institucijos laikomos kompetentingomis institucijomis.

            3 straipsnis
            Kompetentingų valdžios institucijų administracinis bendradarbiavimas

               1.   Siekiant vykdyti Deleguotojo reglamento (ES) 2019/686 4 straipsnyje išdėstytą administracinį bendradarbiavimą, VRI sistemoje užtikrinama pranešimo funkcija, kuria naudojantis galima įkelti dokumentus ir perduoti informaciją, nurodytus tame straipsnyje.

               2.   Siekiant vykdyti Deleguotojo reglamento (ES) 2019/686 5 straipsnyje išdėstytą administracinį bendradarbiavimą, VRI sistemoje užtikrinama saugykla, kurioje saugojami tame straipsnyje nurodyti šaunamųjų ginklų sąrašai ir jais dalijamasi.

               3.   Siekiant vykdyti Deleguotojo reglamento (ES) 2019/686 6 straipsnyje išdėstytą administracinį bendradarbiavimą, VRI sistemoje užtikrinama pranešimo funkcija, kuria naudojantis galima įkelti dokumentus ir perduoti informaciją, nurodytus tame straipsnyje.

            4 straipsnis
            Oficialus administracinio bendradarbiavimo procedūrų užbaigimas
            Kad asmens duomenys taptų neprieinami ir būtų ištrinami, kaip nurodyta Reglamento (ES) Nr. 1024/2012 14 straipsnyje, oficialia atitinkamos administracinio bendradarbiavimo procedūros užbaigimo data laikoma pagal Deleguotojo reglamento (ES) 2019/686 4 straipsnio 1 dalies e punktą arba, kai taikytina, 6 straipsnio 1 dalies g punktą perduota galiojimo pabaigos data.

            5 straipsnis
            Stebėsena ir ataskaitų teikimas
            Komisija teikia valstybėms narėms statistinius duomenis ir informaciją apie VRI sistemos naudojimą ir bandomojo projekto veikimą. Tokiose ataskaitose nepateikiami statistiniai duomenys apie tarp valstybių narių perduotų šaunamųjų ginklų skaičių ir kategorijas.

            6 straipsnis
            Vertinimas
            Reglamento (ES) Nr. 1024/2012 4 straipsnio 2 dalyje nurodytas bandomojo projekto rezultatų vertinimas Europos Parlamentui ir Tarybai pateikiamas ne vėliau kaip 2022 m. gruodžio 31 d.

            7 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. sausio 16 d.

                  Komisijos vardu

                  Pirmininkas

               Jean-Claude JUNCKER

            (1)  OL L 316, 2012 11 14, p. 1.

            (2)  1991 m. birželio 18 d. Tarybos direktyva 91/477/EEB dėl ginklų įsigijimo ir laikymo (OL L 256, 1991 9 13, p. 51).

            (3)  2019 m. sausio 16 d. Komisijos deleguotasis reglamentas (ES) 2019/686, kuriuo pagal Tarybos direktyvą 91/477/EEB nustatoma sistemingo keitimosi informacija apie šaunamųjų ginklų perdavimą Sąjungoje elektroninėmis priemonėmis tvarka (žr. šio Oficialiojo leidinio p. 1).


title: 2019 m. balandžio 30 d. Teisingumo Teismo sprendimas dėl oficialiųjų švenčių ir Teismo atostogų

text:
7.5.2019

                  LT

                  Europos Sąjungos oficialusis leidinys

                  C 156/4

         TEISINGUMO TEISMO SPRENDIMAS
         2019 m. balandžio 30 d.
         dėl oficialiųjų švenčių ir Teismo atostogų
         (2019/C 156/06)
         TEISINGUMO TEISMAS
         atsižvelgdamas į Procedūros reglamento 24 straipsnio 2, 4 ir 6 dalis,
         kadangi pagal šio reglamento 24 straipsnio 4 ir 6 dalis Teisingumo Teismas laikosi tos valstybės, kurioje yra jo buveinė, oficialiųjų švenčių ir šių švenčių sąrašai kasmet skelbiami Europos Sąjungos oficialiajame leidinyje,

         kadangi 2019 m. vasario 12 d. Teisingumo Teismo sprendimas dėl oficialiųjų švenčių ir Teismo atostogų buvo paskelbtas 2019 m. kovo 18 d.Europos Sąjungos oficialiajame leidinyje (1),
         kadangi po to, kai buvo paskelbtas šis sprendimas, gegužės 9 d. (Europos diena) nuo 2019 metų buvo paskelbta oficialiąja švente Liuksemburgo Didžiojoje Hercogystėje (2),
         kadangi dėl to reikia pakeisti minėtą sprendimą ir įtraukti šią dieną į Teisingumo Teismo buveinės valstybės oficialiųjų švenčių sąrašą,
         PRIIMA ŠĮ SPRENDIMĄ:

            1 straipsnis
            Pagal Procedūros reglamento 24 straipsnio 4 ir 6 dalis sudaromas toks oficialiųjų švenčių sąrašas:

                        —

                        Naujieji metai,

                        —

                        Velykų pirmadienis,

                        —

                        gegužės 1 d.,

                        —

                        gegužės 9 d.,

                        —

                        Šeštinės,

                        —

                        Sekminių pirmadienis,

                        —

                        birželio 23 d.,

                        —

                        rugpjūčio 15 d.,

                        —

                        lapkričio 1 d.,

                        —

                        gruodžio 25 d.,

                        —

                        gruodžio 26 d.

            2 straipsnis
            Nuo 2019 m. lapkričio 1 d. iki 2020 m. spalio 31 d. pagal Procedūros reglamento 24 straipsnio 2 ir 6 dalis nustatomi tokie Teismo atostogų laikotarpiai:

                        —

                        2019 m. Kalėdos: nuo 2019 m. gruodžio 23 d., pirmadienio, iki 2020 m. sausio 12 d., sekmadienio,

                        —

                        2020 m. Velykos: nuo 2020 m. balandžio 6 d., pirmadienio, iki 2020 m. balandžio 19 d., sekmadienio,

                        —

                        2020 m. vasara: nuo 2020 m. liepos 16 d., ketvirtadienio, iki 2019 m. rugpjūčio 31 d., pirmadienio.

            3 straipsnis
            Šis sprendimas pakeičia 2019 m. vasario 12 d. sprendimą. Jis įsigalioja jo paskelbimo Europos Sąjungos oficialiajame leidinyje dieną.

            Priimta Liuksemburge 2019 m. balandžio 30 d.

                  Kancleris

               A. CALOT ESCOBAR

                  Pirmininkas

               K. LENAERTS

            (1)  OL C 103, 2019 3 18, p. 2.

            (2)  2019 m. balandžio 25 d. įstatymas, kuriuo iš dalies keičiami Darbo kodekso L. 232-2 ir L. 233-4 straipsniai, taip pat iš dalies pakeisto 1979 m. balandžio 16 d. įstatymo, nustatančio valstybės tarnybos bendrąsias nuostatas, 28-1 straipsnis, Mémorial A 271, 2019 m. balandžio 26 d., p. 1.